SL Uradni list Evropske unije C 241/3

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 241/04

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„MAGIUN DE PRUNE TOPOLOVENI“

št. ES: RO-PGI-0005-0763-04.03.2009

ZOP ( ) ZGO ( X )

Enotni dokument zajema glavne elemente specifikacije proizvoda za informativne namene.

1. Ime:

„Magiun de prune Topoloveni“

2. Država članica ali tretja država:

Romunija

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime 1. točke:

„Magiun de prune Topoloveni“ je fina, homogena masa s svetlikajočo površino, ki ne vsebuje nobenih koščkov ali delcev lupine. Te lastnosti se pridobijo s posebno lokalno metodo proizvodnje. „Magiun de prune Topoloveni“ je narejen iz kakovostnih sliv, ki se skrbno izberejo, ko so popolnoma zrele. Lupina sadja je del končnega izdelka, s čimer je njegova hranilna vrednost višja, saj je dobro znano, da lupina vsebuje največji delež aktivnih bioloških snovi in hranil (antioksidante, vitamine, topne in netopne prehranske vlaknine itd.).

Barva magiuna je temno rjava, ker je narejen iz popolnoma zrelih sliv. Na barvo prav tako vpliva dolgotrajno kuhanje med zgoščevanjem.

Magiun ima prijeten sladko-kisel okus, ki izhaja iz popolnoma zrelih sliv, ter močan, prijeten vonj. Nima okusa ali vonja po zažganem, fermentaciji ali plesni.

3.3 Surovine (samo za predelane proizvode):

„Magiun de prune Topoloveni“ je narejen iz popolnoma zrelih navadnih sliv vrste Prunus domestica L. ssp domestica in vrst, ki izhajajo iz nje: Stanley, Pitestean, Tuleu timpuriu, Tuleu gras, Grasa ameliorata, Grasa Romanesca, Bistriteana, Vinata Romaneasca, Brumarii, Valcean, Centenar, Pescarus, Dimbovita, Tomnatici de Caran Sebes, Silvia, Boambe de Leordeni.

Te vrste sliv imajo lastnosti, potrebne za pripravo magiuna: ko slive po dolgem obdobju pri zmerni (blagi) temperaturi popolnoma dozorijo, so bogate z ogljikovimi hidrati (naravnimi sladkorji) in vitaminom C.

Samo popolnoma zreli in skrbno izbrani sadeži se uporabijo za pripravo „Magiun de prune Topoloveni“. Sadje mora biti zdravo, nabrano v sadovnjakih, kjer se kemična gnojila ne uporabljajo prekomerno, in ne sme kazati znakov gnilobe, strojnih poškodb ali vidnih poškodb zaradi žuželk, črvičkov ali drugih škodljivcev.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Obrat, v katerem se predelajo slive, iz katerih se pripravi „Magiun de prune Topoloveni“, mora biti na geografskem območju, opredeljenem pod točko 4.

Sprejem: slive se dostavijo v predelovalni obrat in uskladiščijo na površinah, posebej predvidenih za ta namen, ki so hladne, čiste in brez tujih vonjev.

Pranje: se opravi strojno v pralnih strojih s prhami za spiranje, uporablja se mrzla pitna voda. Pranje poteka pod nenehnim nadzorom, da se zagotovi, da pesek in druge nečistoče ne pridejo v končni izdelek.

Razvrščanje: oprane slive potujejo vzdolž dvignjenega tekočega traku, pri čemer se poiščejo in odstranijo neprimerne slive.

Toplotna obdelava: slive se 4–5 minut segrevajo v posebnih posodah iz nerjavnega jekla s paro temperature 80 °C in tlaka 1,5 atm.

Mečkanje: poteka v dveh stopnjah. Slive gredo najprej skozi razpuščevalnik (sita) z odprtinami, velikimi največ 3 mm, in potem skozi finišer (sita) z odprtinami, velikimi največ 1,8–2 mm, tako da je slivovo meso kolikor mogoče čisto in homogeno.

Zgoščevanje: slivovo meso se zgosti s kuhanjem v odprtih kotlih z dvojno steno do koncentracije najmanj 55 % suhe snovi, s čimer nastane „Magiun de prune Topoloveni“. Namen zgoščevanja je odstraniti vodo iz sliv pri nadzorovani temperaturi. Pri zgoščevanju se uporablja para, ki kroži po dvojnih stenah kotlov, dokler izdelek ne doseže koncentracije 50–52 °Bx. Postopek traja 9–12 ur, odvisno od vsebnosti suhe snovi v surovini.

Kotli z dvojno steno so opremljeni z lesenimi kuhalnicami v obliki sidra, ki zagotavljajo, da je slivovo meso vedno v homogenem stanju, da se preprečita lepljenje in karamelizacija. Koncentracijo preveri usposobljeno osebje s prenosnim refraktometrom za določitev kakovosti končnega izdelka. Čas kuhanja ne sme biti daljši od točke, ko je dosežena koncentracija 60 °Bx, saj lahko „Magiun de prune Topoloveni“ posledično dobi vonj in okus po zažganem. Prekratek čas kuhanja pa po drugi strani lahko povzroči fermentacijo končnega izdelka.

Dekantiranje – ohlajanje: serija „Magiun de prune Topoloveni“ se z velikimi lesenimi žlicami ročno enakomerno pretoči v tri 200-litrske sode, obložene s PVC vrečami (folijo za živila). Magiun se odloži v tankih plasteh, da se pospeši postopek ohlajevanja pri sobni temperaturi, preden se shrani v posebnih skladiščnih prostorih.

Sodi, obloženi s folijo za živila, se postopoma napolnijo v 5 do 7 dneh, kar je čas, v katerem se „Magiun de prune Topoloveni“ popolnoma ohladi, odvisno od sobne temperature. Ohlajevanje se preverja organoleptično z uporabo lesene lopatice ali zajemalke (žlice).

Dodajanje konzervansov ali sladil je prepovedano, ne glede na kakovost surovine.

3.6 Posebna pravila za rezanje, ribanje, pakiranje itn.:

„Magiun de prune Topoloveni“ se pakira in skladišči na določenem geografskem območju, to je v mestu Topoloveni, da se prepreči kakršna koli sprememba njegovih lastnosti. Postopek zorenja in sušenja magiuna je treba strogo upoštevati.

Če pakiranje ni izvedeno pravilno, lahko fizični, kemični in biološki dejavniki, ki delujejo pod vplivom zraka in toplote zunaj sodov, vplivajo na barvo, vonj in okus magiuna.

Izdelek je treba spremljati v celotni fazi pakiranja in ohlajevanja, da se prepreči kondenzacija (to je pojav mikroskopskih količin vode), ki bi lahko omogočila rast mikroorganizmov, kot so bakterije, kvasovke in plesni.

„Magiun de prune Topoloveni“ se pakira v zbirno embalažo in kozarce.

Izdelek v zbirni embalaži je pakiran v sodih, obloženih s folijo za živila (PVC vrečami). Sodi, ki vsebujejo magiun, se ohladijo, robovi PVC vreč (folije za živila) se očistijo in preganejo, na vrh se položi okrogel sloj folije za živila iz PVC, nato se sodi zapečatijo s pokrovom.

Pakiranje v zbirno embalažo je potrebno, saj se kot surovine uporabijo samo sveže slive, ki so na voljo le kratek čas, največ 60 dni na leto (od 15. avgusta do 15. oktobra). Izdelek v zbirni embalaži se ne pasterizira.

Pakiranje v steklene kozarce: kozarci se samodejno (to je na pakirni liniji) napolnijo z „Magiun de prune Topoloveni“, zapečatijo in nato pasterizirajo, kot sledi:

— za 350-gramske kozarce se uporabi naslednja metoda: temperatura se v 15 minutah zviša na 100 °C, na tej stopnji se ohrani 25 minut in se potem v 15 minutah zniža na prvotno temperaturo,

— za 800-gramske kozarce se uporabi naslednja metoda: temperatura se v 15 minutah zviša na 105 °C, na tej stopnji se ohrani 45 minut in se potem v 15 minutah zniža na prvotno temperaturo.

Kozarci, ki vsebujejo „Magiun de prune Topoloveni“, se odstranijo iz avtoklava, položijo v zbiralnike in skladiščijo v posebnem skladiščnem prostoru, to je v čistih, hladnih (najvišja temperatura 20 °C), dobro prezračenih skladiščnih prostorih, ki so zaščiteni pred zmrzaljo in so brez tujih vonjav.

Različne stopnje v postopku priprave „Magiun de prune Topoloveni“ (segrevanje sliv, zgoščevanje slivovega mesa in končno pakiranje magiuna v zbirne sode) zahtevajo v skladu s tradicijo izdelka veliko časa.

3.7 Posebna pravila za označevanje:

Označevanje poteka v skladiščnem prostoru in se opravi v skladu z veljavno zakonodajo.

Vsa embalaža mora imeti etiketo proizvajalca. Na tej etiketi se mora pojaviti ime „Magiun de prune Topoloveni“.

Po registraciji v Skupnosti morajo biti besede „zaščitena geografska označba“ ali okrajšava ZGO navedene na etiketi embalaže poleg imena izdelka: „Magiun de prune Topoloveni“.

Desna stran etikete mora imeti certifikacijsko oznako izdelka kontrolnega in certifikacijskega organa: „LAREX CERT“.

4. Kratka opredelitev geografskega območja:

Geografsko območje proizvodnje „Magiun de prune Topoloveni“ zajema naslednje upravno območje:

— mesto Topoloveni,

— vas Vițichești,

— vas Țigănești,

— vas Boțarcani,

— vas Gorănești,

— vas Crințești,

— vas Inuri,

— vas Goleștii Badii.

5. Povezanost z geografskim območjem:

5.1 Posebnosti geografskega območja:

Sadjarsko območje Topoloveni je idealno za gojenje sliv zaradi zmernega celinskega podnebja in lokalnih pedoklimatskih razmer. Pobočja, kjer so povprečne letne temperature višje kot v drugih sadjarskih območjih, so posebej primerna. Za območje so značilni podzoli in rdeče-rjave podzolske prsti.

Prevladujoča vrsta prsti je rjava prst, ki sega od luvizola do erodirane, koluvialne in aluvialne rjave prsti, ki ima povprečno ali nizko vsebnost humusa.

Vremenske razmere na območju so ugodne za gojenje sadnega drevja: povprečna večletna temperatura je 9,7 °C, najvišja absolutna temperatura je 38,8 °C in najnižja absolutna temperatura – 24,4 °C; skupna letna količina padavin je 663,3 mm.

Prve jesenske zmrzali se pojavijo konec oktobra, zadnje zmrzali pa nastopijo v drugem desetdnevnem obdobju aprila ali zelo redko tudi pozneje.

Deleži različnih vrst sliv se razlikujejo iz leta v leto, odvisno od vremenskih razmer.

Slive rastejo na približno 25 % celotnega sadjarskega območja. V okraju Argeș slivovi nasadi obsegajo približno 17 000 ha.

Lokalno strokovno znanje in izkušnje v zvezi z izbiro sliv, nadzorovanje postopka kuhanja in zorenja ter organoleptično preskušanje izdelka so pomagali ohraniti in razviti metodo izdelave magiuna, ki je značilna za to geografsko območje.

5.2 Posebnosti proizvoda:

„Magiun de prune Topoloveni“ je gost izdelek iz popolnoma zrelih in skrbno izbranih sliv, ki se kuhajo v posebnih posredno ogrevanih kotlih z dvojno steno, pri tem pa se neprestano mešajo z lesenimi kuhalnicami. Ker se med proizvodnjo voda odstrani, je „Magiun de prune Topoloveni“ bogat s topnimi in netopnimi prehranskimi vlakninami (34,2 %). Ne vsebuje dodanih sladkorjev ali drugih sladil ter ima aromo in okus po slivah.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

„Magiun de prune Topoloveni“ in regija proizvodnje sta povezana predvsem s slovesom izdelka, ki izhaja iz dolgoletne in edinstvene proizvodne tradicije ter izjemnih dobrodejnih učinkov na zdravje. Ti so rezultat lokalnega strokovnega znanja in izkušenj ter lokalne proizvodne metode.

Lokalno razvita proizvodna metoda sestoji iz predelave posebnih vrst sliv, tako da se dolgo časa kuhajo v odprtih kotlih z dvojnimi stenami, pri tem pa se slivovo meso neprestano meša do nastanka magiuna, brez dodajanja sladkorja ali konzervansov.

Spretnosti in izkušnje lokalnega prebivalstva se razlikujejo od metod, ki se uporabljajo v drugih delih Romunije ter sosednjih regijah, saj se postopek kuhanja in zgoščevanja odvija v odprtih kotlih z dvojnimi stenami in nikoli v vakuumu.

Lokalna metoda priprave magiuna se je prenašala iz generacije v generacijo in njen sloves se je ohranil tako na geografskem območju kot po vsej Romuniji.

Magiun je omenjen v etnografskih dokumentih kot pomemben izdelek za večino prebivalcev območja Topoloveni in je eden od lokalnih virov prihodka. Topolovenska tržnica (Târgul Topolovenilor), ki je glavna tržnica na širšem območju, v celotni južni podkarpatski regiji slovi po slivovih izdelkih, zlasti po magiunu.

Kakovost in značilne lastnosti „Magiun de prune Topoloveni“ so zagotovljene z metodo njegove proizvodnje: kuhanjem sliv, da se odstrani voda, zgoščevanjem sliv pri nadzorovani temperaturi in nenehnim mešanjem izdelka z lesenimi kuhalnicami, kar mu da homogeno strukturo. Postopek v drugih regijah teh proizvodnih faz ne vključuje.

Sloves „Magiun de prune Topoloveni“ je povezan z dolgoletno tradicijo proizvodnje magiuna v Topolovenem. V skladu z lokalnimi arhivi tradicija izdelave magiuna na območju sega v leto 1914, ko je lokalna družina (družina Maximiliana Popovicija) ustanovila prvo tovarno magiuna.

Leta 1941 je tovarno prevzelo Ministrstvo za kmetijstvo in jo poimenovalo „Cooperativa din Topoloveni“ (Zadruga Topoloveni), tako da se je proizvodna zmogljivost magiuna lahko povečala. Leta 1972 je bilo ime tovarne spremenjeno v „Intreprinderea de legume și fructe Pitești“ (Podjetje za zelenjavo in sadje Pitești). Leta 1981 so tovarno prevzele lokalne oblasti in jo preimenovale v „Intreprinderea de prelucrarea și industrializarea legumelor si fructelor Topoloveni“ (Podjetje za predelavo zelenjave in sadja Topoloveni). Leta 2001 je tovarno kupil SC Sonimplex Serv Com SRL. Proizvodnja „Magiun de prune Topoloveni“ trenutno znaša okrog 200 ton na leto.

Sloves „Magiun de prune Topoloveni“ potrjujejo pogosti članki in posebna poročila v lokalnih in nacionalnih medijih (Jurnalul Național, Adevărul, the Money Channel, Gândul, Capital) ter nagrade, ki jih je osvojil od leta 2002 na razstavah, kot je Salonul Național de Conserve (Nacionalni sejem konzerviranih izdelkov), ki ga organizira Romunsko splošno industrijsko združenje in na katerem je v kategoriji magiun osvojil nagrado za odličnost Marca de Aur (Zlata blagovna znamka). Leta 2010 je „Magiun de prune Topoloveni“ osvojil nagrado ITQI (Mednarodnega inštituta za okus in kakovost).

V letih od 2008 do 2010 so bili v lokalnih in nacionalnih medijih predvajani programi, ki so promovirali posebne lastnosti „Magiun de prune Topoloveni“. Avtentičnost „Magiun de prune Topoloveni“ se ohranja z dejstvom, da se še naprej prodaja na kmečkih tržnicah, na primer v Topolovenem.

Lokalno kulinarično tradicijo magiuna so prav tako okrepile predstavitve in degustacije na nacionalnih in mednarodnih trgovinskih sejmih in razstavah (Green week Berlin, Fruit Logistica Berlin, Alimentaria Barcelona).

Sklic na objavo specifikacije:

Spletna stran: http://www.mapam.ro, povezava „Agricultura“ in podnaslov „produse alimentare“

http://www.madr.ro/pages/page.php?self=01&sub=0103&art=010305&var=010302

(1) UL L 93, 31.3.2006, str. 12.